b"\n_START_ARTICLE_\nTanket\xc4\x97\n_START_PARAGRAPH_\nTanket\xc4\x97\xc2\xa0\xe2\x80\x93 lengva vik\xc5\xa1rin\xc4\x97 \xc5\xa1arvuotoji kovos ma\xc5\xa1ina, vienviet\xc4\x97 ar dviviet\xc4\x97, ginkluota vienu, kartais dviem kulkosvaid\xc5\xbeiais, paprastai be bok\xc5\xa1telio, mas\xc4\x97 iki 4 t. Tanket\xc4\x97s naudotos kaip ry\xc5\xa1io ir \xc5\xbevalgybos ma\xc5\xa1inos, taip pat\xc2\xa0\xe2\x80\x93 kaip pab\xc5\xabkl\xc5\xb3 vilkikai._NEWLINE_Kai kurios tanket\xc4\x97s buvo tokios \xc5\xbeemos, kad \xc4\xafgulos nariai savo vietas u\xc5\xbeimdavo gulomis. Dalis tanke\xc4\x8di\xc5\xb3 tur\xc4\x97jo bok\xc5\xa1telius, kuriuos sukiodavo rankomis. Tanke\xc4\x8di\xc5\xb3 ginklai buvo kulkosvaid\xc5\xbeiai, nors kai kurios buvo ginkluotos 20\xc2\xa0mm patrankomis ar granatsvaid\xc5\xbeiais.\n_START_SECTION_\nEuropos \xc5\xa1alys\n_START_PARAGRAPH_\nD. Britanijos Carden Loyd tanket\xc4\x97s buvo klasikin\xc4\x97s ir labiausiai vykusios, nors kautyn\xc4\x97se ma\xc5\xbeai naudotos. Tanke\xc4\x8di\xc5\xb3 konstruktoriai, kurdami tanketes, da\xc5\xbenai m\xc4\x97gd\xc5\xbeiojo Carden Loyd konstrukcij\xc4\x85. Brit\xc5\xb3 tanket\xc4\x97 Universal Carrier, irgi kurta remiantis Carden Loyd, buvo labai pla\xc4\x8diai naudojama (j\xc5\xb3 pagamino ~113000)._NEWLINE_Italijos kariuomen\xc4\x97je trys tank\xc5\xb3 divizijos ir trys \xe2\x80\x9egreitosios\xe2\x80\x9c (celere) divizijos buvo ginkluotos L3/33 ir L3/35 tanket\xc4\x97mis. \xc5\xa0ias tanketes italai pla\xc4\x8diai naudojo kare su Etiopija, Ispanijos pilietiniame kare. L3 tanketes naudojo ir Italijos ekspedicinis korpusas Rusijoje (Corpo di Spedizione Italiano) per Antr\xc4\x85j\xc4\xaf pasaulin\xc4\xaf kar\xc4\x85._NEWLINE_Pranc\xc5\xabzijos kariuomen\xc4\x97 ketvirt\xc4\x85j\xc4\xaf XX a. de\xc5\xa1imtmet\xc4\xaf naudojo \xc5\xbevalgybin\xc4\x99 tanket\xc4\x99 Automitrailleuses de Reconnaissance ('kulkosvaidinis \xc5\xbevalgas')._NEWLINE_Lenkija buvo viena pirm\xc5\xb3j\xc5\xb3 Europos \xc5\xa1ali\xc5\xb3, kurios po Pirmojo pasaulinio karo suformavo tank\xc5\xb3 dalinius. 1939\xc2\xa0m. Lenkijos ginkluotosios paj\xc4\x97gos tur\xc4\x97jo 15 atskir\xc5\xb3j\xc5\xb3 \xc5\xbevalgybini\xc5\xb3 tank\xc5\xb3 kuop\xc5\xb3, kurios tur\xc4\x97jo po 13 tanke\xc4\x8di\xc5\xb3 TK-3 ar TKS.\n_START_SECTION_\nJaponija\n_START_PARAGRAPH_\nTanketes labai pla\xc4\x8diai naudojo Imperatori\xc5\xa1koji Japonijos armija. J\xc5\xb3 tanket\xc4\x97s buvo skirtos naudoti kariaujant d\xc5\xbeiungl\xc4\x97se. Ta\xc4\x8diau prasid\xc4\x97jus antrajam pasauliniam karui daugelis japoni\xc5\xa1k\xc5\xb3 tanke\xc4\x8di\xc5\xb3 buvo pasenusios ir nelabai tinkamos numatytoms funkcijoms atlikti. Tod\xc4\x97l daugelis japoni\xc5\xa1k\xc5\xb3 tanke\xc4\x8di\xc5\xb3 buvo naudojamos kaip artilerijos vilkikai."